Il-kobba tkompli titħabbel : l-effett fuq it-tfal. Il-kobba kompliet titħabbel. Issa kulħadd qed taħarqu qalbu għat-tfal. Qed jgħidulna li l-iktar li ser ibagħtu huma t-tfal jekk ser jiġi introdott id-divorzju. Ħa naraw ftit x'inhu propost. Ir-referendum qed jipproponi li jkun introdott divorzju f'kaz ta' koppji li jkunu ilhom separati ta' l-inqas 4 snin u li dwarhom medjazzjoni ma tkunx tat riżultat posittiv. Id-divorzju, kif propost, hu applikabbli biss jekk ikun hemm separazzjoni li tkun ilha 4 snin (ta' l-inqas). It-tbatija tal-ulied fil-konfront ta' nuqqas ta' familja stabbli għaldaqstant m'hiex ser tibda bid-divorzju. Ser tkun ilha li bdiet. U la l-medjazzjoni ma tkunx tat riżultat il-bieb għal rimedju għat-tbatija tal-uliedu u l-ġenituri ikun ilu magħluq żmien. Is-soluzzjonijiet possibli għal din it-tbatija huma diversi. Waħda mis-soluzzjonijiet hi d-divorzju għax tista' twassal għall-ħolqien ta' familja ġdida li tnaqqas din it-tbatija. Tista' tnaqqasha ftit imma tista' tnaqqasha ħafna ukoll. Jiddependi miċ-ċirkustanzi partikolari ta' kull każ, li kif nafu l-ebda wieħed m'hu bħall-ieħor. Min ma jaqbilx mad-divorzju minħabba t-tbatija tat-tfal għandu jkun onest u jgħid li jekk każ jieqaf mas-separazzjoni (jiġifieri l-koppja tibqa' separata) t-tbatija tat-tfal mhiex ser tkun inqas. Jekk xi waħda mill-partjiet tikseb annullament jew tiddeċiedi li tikkoabita t-tbatija xorta tibqa' hemm. Mela ejja jkollna diskussjoni iktar onesta u ngħidu l-fatti kif inhuma. Li d-disintegrazzjoni ta' familja ser iġġib it-tbatija fuq kull wieħed mill-membri tagħha. U m'hemmx differenza jekk din insejħulhiex separazzjoni, annullament, koabitazzjoni jew divorzju. M'humiex l-istess : imma l-effetti ta' tbatija li joħolqu fuq il-membri tal-familja huma kważi xorta. Fl-opinjoni tiegħi l- hi waħda: iż-żwieġ hu rabta għal dejjem, jew hemm xi ċirkustanzi li jippermettu li dan jinħall? L-introduzzjoni ta' liġi tad-divorzju f'Malta tippermetti lil kull wieħed u waħda minnha li jieħu d-deċizjoni tiegħu jew tagħha u dan minflok ma jkun meħtieġ li issiefer inkella tbaxxi rasek għad-deċiżjoni li jieħu għalik l-istat. Għalhekk il-vot IVA. Biex kull wieħed u kull waħda minna niddeċiedu aħna u mhux jiddeċiedi għalina ħaddieħor. ara ukoll fuq dan il-blog Id-Divorzju : ħawwadni forsi nifhem (1) : Il-mandat. Id-Divorzju : ħawwadni forsi nifhem (2) Id-Divorzju : ħawwadni forsi nifhem (3) : Bejn kalkoli u realta' Id-Divorzju : ħawwadni forsi nifhem (4) : Il-Partit Progressiv fejn hu ? Politika dwar id-divorzju tal-Partit Laburista Malti.